AARHUS: Arlas grønne mælkekasser har det med at forsvinde. Men på et år har mejerikoncernen fået godt 100.000 mælkekasser retur. Og det sparer Arla for at skulle producere nye mælkekasser i en sådan grad, at det kan måles i miljøregnskabet.

300 tons CO2 kan Arla reducere sin CO2-udledning med på den regning. Det svarer til at køre jorden rundt i en almindelig personbil 33 gange.

Normalt producerer Arla 300.000 nye mælkekasser om året for at erstatte de forsvundne, men i november 2016 søsatte koncernen sammen med Danmarks Naturfredningsforening en landsdækkende kampagne for at få så mange mælkekasser som muligt hjem igen.

- I Arla arbejder vi hele tiden på at blive grønnere. Mælkekasserne er et oplagt sted at tage fat i vores arbejde med at gøre en forskel for miljøet. Faktisk er de lavet til at kunne holde i 20 år, men i dag forsvinder de allerede efter i gennemsnit tre år, lyder det fra Jakob B. Knudsen, direktør i Arla Danmark, i en pressemeddelelse.

Arla har et 2020-mål om at reducere koncernens samlede CO2-udledning med 25 procent. Og på sigt skal mælkekasserne produceres af 100 procent genanvendelig plast.